Nnaabakyala wa Bungereza, Elizabeth ow’okubiri afudde. Ono y’abadde akyasinze okuwangaalira ku namulondo y’e Bungereza okumala ebbanga eddene, ng’agimazeeko emyaka nsanvu miramba. Nnaabakyala Elizabeth yafiiridde ku myaka kyenda mu mukaaga olunaku lw’eggulo ku Lwokuna oluvannyuma lw’okumala akaseera ng’atawaanyizibwa ebirwadde eby’enjawulo. Kati mutabani we omukulu era abadde omulangira w’e Wales, Charles Phillip Arthur George y’alidde namulondo era n’afuukirawo, King Charles Owookusatu. Bwe yabadde ayogera ku njega eno, King Charles ow’okusatu yategeezezza nti balina ennyiike ya maanyi ng’aboolulyo olulangira. Tukungubagira omukulembeze era maama omwagalwa. Okufa kwe kutukubye wala ng’eggwanga awamu n’amawanga agali mu luse olumu ne Bungereza, awamu n’ensi yonna,” Charles bwe yagambye mu kiwandiiko ekyafulumiziddwa. Nnaabakyala Elizabeth ow’okubiri yalya eŋŋoma mu mwaka gwa lukumi mu lwenda ataano mu ebiri oluvannyuma lw’okufa kwa kitaawe, King George Owoomukaaga bw’atyo n’akulembera Bungereza n’amawanga amalala agali mu luse olumu ne Bungereza.